Ŵaliska ŵamu Mzuzu awo ŵali kupanga wupu wawo ŵasuska chomene uzaghali uwo ŵanthu ŵanyake ŵalinawo wakukoma ŵanthu awo mathupi ghagho ngachilengulengu.
Mudangilili wa ŵaliska aŵa uyo ni Bishopo Alex Msikiti wakayowoyanga ivi pakunozgekela ungano ukulu wachisanisani uwo uliko mwezi ukwiza ndipo uzamuchitika madazi ghatatu pa mutu wakuti “Tiyeni Titemwanenge Ŵa Malawi Tose.“
Ŵaliska a Msikiti ŵanguti ku wungano uwu kuti kwamuŵa uphalazgi wa chitemwano pela yayi kweneso kwamuŵa visambizgo vapadela vakukhwaskana na ŵanthu awo ŵali kubabika na thupi la chilengulengu.
“Mpingo uliwose una ŵanthu awo ŵakulondezga nakugomezga ivo mudangilili wawo wakuŵaphalila sono uwu ni mwaŵi wakuti ŵanthu ŵamanye unenesko”
“Uwu ni mwaŵiso wakuti mutu wa uphalazgi wa chitemwano na Mtende ukhwaske waliyose kwambula kuganizila za thupi la ŵanthu awo ŵali kubabika na chilengulengu,” ndimo ŵakayowoyela ŵaliska a Msikiti.
A Bishopo aŵa ŵapempha waliyose yumoza na munyake kuti nkhaza zakuyuzga panji kukoma ŵanthu ŵa chilengulengu (albino) nthena wachepa.
Pa nkhani ya ungano ukulu uwo ŵanozga mba Daniel King awo ŵalikujula mpingo wakutchuka uwo wukuchemeka kuti King Ministries International, ŵaliska a Msikiti ŵanguti kupatulako mazgo ghakupatulika agho ghamuphalazgika kufumila mu Baibolo kwamuŵaso kusambizgana kwa “Man to Man love.”
Ungano wa chisanisani uwu uzamuyambika kufumila pa 5 August 2016 kuno ku Mzuzu.
Ŵaliska a Daniel ŵa mpingo wa King Ministries ŵamupangiskaso nkhumano yinyanyake ku Lilongwe pa 21 August 2016
Buku mu Mchitumbuka ilo ŵa Nkhani Mchitumbuka ŵaku kulemba ndipo sono ŵAnika nalo Part 17
Tili pa nkhani yeneyiyi ya chitemwa wupu wa Lilongwe Rotary ku Bwaila wapeleka wovwili ku chipatala cha Ntchisi.
Ngeti umo ŵaliska ŵakuyowoyela kuti titemwanenge, wupu uwu wapeleka mphila zakuvwala mumawoko pala madokotala ghakupeleka mankhwala ku ŵaluwali, mipando yakututuzgilapo ŵanthu awo mbakupunduka, kweneso mankhwala ghaku fafaza kuti tuvibungu uto tukwambiska matenda ghakupambana pambana tufwenge pala ŵafafaza.
Mudangilili wa wupu wa Rotary abwana Alex Adam ŵanguti wovwili uwu wiza chifukwa chipatala ichi chikulenga ulanda chomene chifukwa chikusoŵa na pakukola.
“Ngeti ise ŵa Rotary tikovwila apo ukavu wafika pakununkha kuti panji tingaphulako wuwo pakuti ntcheŵe yikawa na thuli,” ndimo ŵakayowoyela abwana Adam.
Kweneso iwo ŵanguwulula kuti wovwili uwu wafumila ku ŵa polisi ŵaku UK awo ŵali kupumula pa ntchito zawo.
Abwana Jones Chise ŵapa chipatala ichi cha Ntchisi ŵangukondwa chomene apo ŵapokelelanga ma gloves agha pamoza na vinyake ivo wupu uwu wa Rotary wapelekanga.
“Ine nkhuwonga chomene kweneso nkhupempha ŵanyakeso kuti Chiuta waŵatokotoske kusi ku mtima kuti nawo machelo ŵazakatikumbukeko na ako ŵalinako chifukwa boma palekha lingachita kanthu yayi ukavu wakula,” ndimo ŵangu tili abwana Jones Chise mulala wapa chipatala ichi cha boma la Ntchisi.
Iwo ŵangu lutizgaso kuyowoya kuti chipatala ichi china mibede 255 kwene chifukwa cha matenda agho ghakufumila mu mizi mbwenu mibede iyi yikupeleŵela kutalitali.
Boma la Ntchisi lina ŵanthu ŵakukwana 280,000.
Comments
Powered by Facebook Comments
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn eng_Latn eng_Latn